**Maddə 22. Yol hərəkəti təhlükəsizliyinin təmin edilməsi proqramları**

***I.*** Yol hərəkəti təhlükəsizliyinin təmin edilməsi sahəsində dövlət siyasətinin həyata keçirilməsi məqsədilə və yol-nəqliyyat hadisələrinin sayının, bu hadisələr nəticəsində dəyən zərərin azaldılmasına yönəldilmiş dövlət və yerli əhəmiyyətli proqramlar işlənib hazırlanır.

***II.*** Bu proqramlar ərazi və sahə planlaşdırılmasının səmərəli əlaqələndirilməsi, bir-birinə bağlı olan balanslaşdırılmış göstəricilərin formalaşdırılması əsasında, konkret regionun sosial-iqtisadi və ekoloji şəraiti, yol şəbəkəsinin inkişaf səviyyəsi, qəza vəziyyəti və yol hərəkətinin vahid uçotu sisteminin digər göstəriciləri nəzərə alınmaqla hazırlanır.

***III.*** Yol hərəkəti təhlükəsizliyinin təmin olunması proqramına aşağıdakılar daxil edilməlidir:

**1)** yolların inkişafı və genişləndirilməsi;

**2)** yol hərəkətinin təşkilinin təkmilləşdirilməsi;

**3)** yol hərəkətinin təhlükəsizliyi vəziyyətinin təhlili və yol-nəqliyyat hadisələrinin, onların nəticələrinin azaldılması üzrə tədbirlər;

**4)** müəyyən dövr üçün proqnozlar;

**5)** əsaslandırılmış konkret məqsədlər;

**6)** həyata keçirilməsi nəzərdə tutulan məqsədlərə çatmağa imkan verəcək tədbirlər;

**7)** proqramın dəyəri və onun maliyyələşdirilmə mənbələri, yol fondlarının yaradılması;

**8)** proqramın yerinə yetirilməsinə nəzarətin formaları və mütəmadiliyi.